**ПРАВИЛНИК ЗА ДЕЙНОСТТА  
НА ГРУПА „RENEW EUROPE“  
В ЕВРОПЕЙСКИЯ КОМИТЕТ НА РЕГИОНИТЕ[[1]](#footnote-1)**

**BG**

**преразгледан на 3 февруари 2020 г.**

**Уводна бележка**: съгласно Правилника за дейността на КР, освен ако не е предвидено друго, терминът „членове“ се отнася до членовете – титуляри или, когато е приложимо, до надлежно упълномощените заместници.

**ГЛАВА 1**

# Учредяване

Член 1

Групата се нарича Renew Europe. От правна гледна точка групата е приемник на групата на Алианса на либералите и демократите за Европа (АЛДЕ) в КР, създадена през 2005 г., която от своя страна беше приемник на групата на Европейската либерална, демократическа и реформистка партия (ELDR) в КР, създадена през 1997 г.

**ГЛАВА II**

# Цел

Член 2

Групата „Renew Europe“:

1. обединява политици със сходни възгледи от либерални, демократически и реформистки партии в една многонационална група, като им предоставя възможност да си сътрудничат и да оформят политиките на КР въз основа на либерални и демократични принципи;
2. представлява в Европейския комитет на регионите политическата формация „Renew Europe“, съставена от:

* партия АЛДЕ (включително нейните партии членки);
* Партията на европейските демократи (включително нейните партии членки);
* национални/регионални партии, чиито членове на Европейския парламент членуват в групата на „Renew Europe“ в Европейския парламент.

1. активно допринася за политическата програма на политическата формация и свързаните с нея организации, като повдига предимно въпроси от специфичен местен и регионален интерес; помага за укрепване на връзките между политическата формация и поднационалното равнище; и на свой ред може да спомогне за популяризирането на политическите цели на формацията в рамките на КР и извън него;
2. развива тесни работни взаимоотношения с националните/регионалните партии, представени в групата, с група „Renew Europe“ в Европейския парламент и с други либерални и демократически групи или представители на институциите на ЕС и други международни органи;
3. популяризира ролята и политическото влияние на Европейския комитет на регионите като европейска институция и представител на местните и регионалните власти на равнището на ЕС.

**ГЛАВА III**

# Членство

Член 3

По принцип групата на „Renew Europe“ е съставена от членове и заместник-членове на Европейския комитет на регионите, членуващи към нашата политическа формация.

Член 4

За членство в групата могат да кандидатстват членовете на Европейския комитет на регионите и техните заместници, които не членуват в политическата формация и които приемат настоящия правилник и политическите приоритети на групата за съответния мандат. Техните кандидатури ще изискват одобрението на мнозинство от две трети от членовете, присъстващи на съответното заседание на Групата, при наличието на кворум и при условие че заявленията им за членство са одобрени с обикновено мнозинство на вече приетите членове (включително заместници) от същата национална делегация.

Член 5

Екземпляр от подписаното заявление за членство към групата се изпраща на генералния секретар на КР.

Член 6

Членството в Групата се прекратява а) щом приключи мандатът на члена или заместник-члена в КР; б) в случай на подаване на оставка от групата или от КР; в) ако даден член или заместник се присъедини към политическа партия, която не е част от политическата формация, г) ако партията на даден член или заместник престане да членува в политическата формация, или e) вследствие на решение, взето на заседание на групата с мнозинство от две трети от присъстващите членове на групата, при наличието на кворум.

Член 7

Наблюдателите от страните кандидатки, които са поканени от КР, могат да участват в дейностите на групата на „Renew Europe“ с право да се изказват и право да предлагат точки от дневния ред. Те ще получават всички съобщения на Групата.

**ГЛАВА IV**

# Органи на групата

Член 8

Органите на групата „Renew Europe“ са:

* заседанието на групата;
* бюрото.

Групата се подпомага от секретариат, който се оглавява от генерален секретар.

# Заседание на групата

Член 9

Групата:

* определя политическите приоритети на групата на „Renew Europe“ както в рамките на КР, така и във външните ѝ дейности;
* взема решения относно заявленията за членство в групата;
* определя позицията на групата на „Renew Europe“ по въпроси от политическо значение;
* назначава координатори на групата на „Renew Europe“ в комисиите и комитетите на КР;
* номинира кандидати от групата на „Renew Europe“ в органите на КР, ad hoc групите и комитетите/работните групи на Бюрото на КР;
* избира председателя и заместник-председателите на групата;
* приема Правилника за дейността на групата;
* одобрява дневния ред на заседанията на групата.

# Бюрото

Член 10

Задължения

Бюрото:

* координира стратегическите цели и приоритети на групата в различните комисии и работни групи на КР;
* обсъжда политическите решения, които групата трябва да вземе, и отправя предложения за одобрение от групата.

Член 11

Заседания на бюрото

Бюрото се свиква преди всяко редовно заседание на групата или по инициатива на председателя, или по писмено предложение на една трета от членовете на групата, при условие че има налични средства за покриване на съответните разходи.

Член 12

Състав

Бюрото се състои от членове на КР, както следва:

1. членове, избрани от групата:

* председателя;
* първия заместник-председател;
* втория заместник-председател;
* третия заместник-председател.

Сред горепосочените членове трябва да има поне един мъж и поне една жена, но ще бъдат положени всички усилия за гарантиране на равенството между половете в горепосочените позиции.

* петима допълнително избрани членове, сред които трябва да има поне един мъж и поне една жена.

Координаторите на групата могат да бъдат канени на заседанията на бюрото на групата, по специфични въпроси, свързани с тяхната комисия, и при условие че има бюджетни средства или такива не се изискват.

1. всеки член, който бюрото пожелае да приеме в състава си. Бюрото следва, доколкото е възможно и при зачитане на пропорциите в рамките на групата, да отразява многообразието на политическата формация, определено в член 2б.
2. членове на бюрото по право са членовете, които заемат длъжности в КР, бившите председатели на КР и бившите председатели на групата, които продължават да членуват в КР. Генералният секретар е член без право на глас.

Установяването на кворум изисква присъствието на председателя (или на един оправомощен заместник-председател) и други двама членове на бюрото.

По покана на председателя на заседанията на бюрото на групата могат да присъстват и членовете на Бюрото на КР от „Renew Europe“.

На заседанията на бюрото могат да присъстват и други служители на секретариата при необходимост и по искане на председателя.

# Председател

Член 13

Отговорности на председателя Председателят:

* свиква и председателства заседанията на групата и на бюрото;
* представлява групата и прави изявления от нейно име по време на пленарните сесии на КР;
* определя говорителите на групата в разискванията на пленарната сесия на КР, когато това е необходимо, като дава приоритет на заместник-председателите, координаторите и докладчиците;
* представлява групата в Бюрото на КР и в Председателския съвет;
* представлява Групата при външни контакти, включително на заседания и прояви на политическата формация.

Член 14

Избор на председател

1. Председателят на групата се избира чрез тайно гласуване (при положение че има повече от един кандидат) за половината мандат на КР в началото и в средата на всеки мандат.

Мандатът на председателя може да бъде подновяван. Ако има само един кандидат, изборът се извършва чрез акламация.

1. Ако мястото на председателя се освободи по време на мандата, отговорностите, свързани с него, се изпълняват от един или от всички заместник-председатели. Групата избира председател за оставащата част от мандата на първото си редовно заседание след освобождаването на председателското място.
2. Кандидатурите за председател на групата се заявяват пред секретариата на „Renew Europe“ а) в писмен вид, с подпис на кандидата или б) по електронна поща от адрес с името на кандидата или адрес, за който е установено, че принадлежащи на кандидата.

1. Председателят се избира с абсолютно мнозинство от подадените гласове на присъстващите членове при наличието на кворум. Ако след две гласувания нито един кандидат не е събрал абсолютно мнозинство от подадените гласове, третото гласуване се ограничава до двамата членове, които са получили най-много гласове при второто гласуване, и е достатъчно да се постигне относително мнозинство.
2. Генералният секретар председателства заседанието, на което се избира председател и то само по време на избора на председател. Всички други точки от дневния ред се председателстват от новоизбрания председател. Известието за това заседание се изпраща на членовете на групата най-малко 15 дни преди неговото провеждане.

# Заместник-председатели

Член 15

Заместник-председателите заместват председателя, когато той или тя няма възможност да изпълни някое конкретно задължение и е делегирал задачата в писмен вид или посредством генералния секретар.

Избор на заместник-председатели:

1. Заместник-председателите и петимата избрани членове се избират чрез тайно гласуване, когато за поста има повече от един кандидат, за половината мандат на КР в началото и в средата на всеки мандат. Техният мандат може да бъде подновяван. За постовете, за които има само един кандидат, изборът се извършва чрез акламация.
2. Ако мястото на един от заместник-председателите се освободи по време на мандата, на първото си редовно заседание след освобождаването на мястото групата избира нов заместник-председател за оставащата част от мандата.
3. Кандидатурите за заместник-председатели се заявяват пред секретариата на „Renew Europe“ а) в писмен вид, с подпис на кандидата или б) по електронна поща от адрес с името на кандидата или адрес, за който е установено, че принадлежащи на кандидата.
4. За първите две гласувания се изисква абсолютно мнозинство от подадените гласове при наличието на кворум. При последващи гласувания е достатъчно да се постигне относително мнозинство.

**ГЛАВА V**

**Функции в групата**

# Координатори

Член 16

Група „Renew Europe“ има координатор и заместник-координатор във всяка комисия или комитет на КР. Най-малко единият от тях трябва да бъде член – титуляр на КР. Заместниците на членове могат да поемат функциите на координатори само ако могат да присъстват редовно на заседанията на комисиите и на пленарните сесии.

Задължения на координаторите

Координаторът:

* представлява групата по време на заседанията на координаторите на КР;
* изпълнява ролята на говорител от името на групата на „Renew Europe“ в съответната комисия на КР;
* председателства подготвителните заседания на групата преди заседанията на комисиите на КР;
* организира определянето на докладчици в сянка;
* докладва на групата относно текущата работа, съветва групата относно изготвянето на обща позиция в дебатите по време на пленарни заседания и посочва важните или деликатни въпроси;
* поддържа контакти с членове на „Renew Europe“ в други асамблеи, отговарящи за същите области на политика.

Координаторът и заместник-координаторът се подпомагат от секретариата на групата.

Член 17

Избор на координатори

Координаторите и заместник-координаторите се избират от групата за половината мандат на КР в началото и в средата на всеки мандат. Те се избират с относително мнозинство при наличието на кворум. За постовете, за които има само един кандидат, изборът се извършва чрез акламация. Когато и координаторът, и заместник-координаторът не могат да присъстват на дадено заседание, групата може да бъде представлявана на заседанието на координаторите на съответната комисия на КР от друг член.

**ГЛАВА VI**

**Организация на работата**

# Заседания

Член 18

1. По правило групата заседава преди всяка пленарна сесия по покана на председателя, който определя проекта на дневен ред.
2. Председателят може да свика извънредно заседание на групата по всяко време в съответствие с организационните и финансовите правила на КР, а също и по искане на бюрото или на една трета от членовете на групата;
3. Всеки член може да поиска дадена точка да бъде включена в дневния ред на заседанието на групата.

Член 19

1. Председателят може да кани гост-оратори и/или наблюдатели на заседанията или извънредните заседания на групата.
2. Работата на групата и нейните различни органи не се извършва публично.

# Гласуване

Член 20

Групата приема решения с обикновено мнозинство от подадените гласове, освен ако в Правилника за дейността не е предвидено друго.

Член 21

Всеки член има право на един глас.

Член 22

Кворумът се установява, когато присъстват една трета от членовете.

С изключение на случаите, за които в настоящия правилник е посочено, че е необходим кворум, всички решения са действителни, независимо от броя на гласувалите, при условие че преди началото на гласуването някой член не е поискал от председателя да установи броя на присъстващите. Ако се установи, че не е постигнат кворум, гласуването се отлага до достигане на кворума по време на същото заседание, а ако това не е възможно, въпросът се отнася до бюрото, което да реши дали да го включи в дневния ред на следващото заседание, да измени предложението или да проведе гласуване чрез писмена процедура на по-късна дата.

**ГЛАВА VII**

**Секретариат**

# Генералeн секретар

Член 23

Задължения на генералния секретар:

* Генералният секретар е отговорен за предлагането и изпълнението на стратегията на секретариата и за ежедневното му функциониране, както и за привеждане в действие на решенията, взети от бюрото или от избрани представители на групата;
* Генералният секретар е ръководител на секретариата на групата и отговаря за осигуряването на мотивираща и безопасна работна среда за служителите, като им предоставя ясни длъжностни характеристики и им гарантира възможности за кариерно развитие в рамките на средствата, с които разполага групата.

Член 24

Назначаване на генерален секретар

Генералният секретар се определя от групата по предложение на бюрото след процедура за подбор, чрез която се определя най-подходящият кандидат за длъжността, както е посочено в член 23. Генералният секретар се ангажира с политическите цели на групата. Председателят изисква от генералния секретар на КР да назначи определения кандидат в съответствие с Правилника за длъжностните лица на ЕС и разпоредбите за неговото прилагане в КР.

Служители

Член 25

Задължения на служителите на секретариата:

* да предоставят политически съвети, оперативна и административна подкрепа на групата, по-специално с оглед на постигането на целите, посочени в член 2;
* да подпомагат членовете в подготовката на работата им като членове на КР.

Член 26

Назначаване и прекратяване на договорите на служителите:

* Служителите се определят от председателя по предложение на комисия за подбор, съставена от генералния секретар и от поне един член, който може да бъде председателят или оправомощен от него член. В съответствие с процедурите на КР за набиране на персонал, в комисията за подбор могат да участват представители на персонала на КР, които са независими от групата. Председателят може да се консултира с бюрото или с групата, преди да уведоми генералния секретар на КР кой е определеният кандидат;
* Групата подкрепя открита и приобщаваща работна среда и прилага политика на защита срещу дискриминация на каквото и да било основание като пол, раса, цвят на кожата, етнически или социален произход, генетични характеристики, език, религия или убеждения, принадлежност към национално малцинство, имотно състояние, рождение, увреждане, възраст, сексуална ориентация или полова идентичност;
* В съответствие с Правилника за длъжностните лица на ЕС и разпоредбите на КР за неговото прилагане, служителите на политическите групи се наемат за неопределено време след изпитателен срок. Съгласно съответните разпоредби за длъжностните лица и по предложение на генералния секретар на групата председателят може да поиска от генералния секретар на КР да прекрати договора на даден служител. Председателят може да поиска одобрението на бюрото на групата. По аналогия с член 24 и в съответствие с Правилника за длъжностните лица на ЕС и разпоредбите на КР за неговото прилагане, договорът на генералния секретар на групата може да бъде прекратен от групата по предложение на бюрото и с мнозинство от членовете на групата.

Член 27

Всички служители на групата се задължават да бъдат напълно лоялни на групата и по-специално да се консултират, когато е уместно, с генералния секретар или със съответния член на групата на „Renew Europe“ при получаване на инструкции от лица извън групата.

**ГЛАВА VIII**

# Тълкуване и изменение на Правилника за дейността

Член 28

Председателят на групата отстранява всички съмнения относно прилагането или тълкуването на Правилника за дейността. В случай на сериозен спор той/тя представя подробна информация, която да бъде разгледана от бюрото. Групата урежда спора въз основа на предложение на бюрото.

Член 29

Предложенията за изменение на настоящия Правилник за дейността се представят за одобрение от групата по време на нейно заседание. Членовете получават предложението с най-малко 10 дни предизвестие.

Секретариатът ще предостави екземпляр от Правилника за дейността на членовете и на заместниците, когато се присъединят към групата, или по всяко време при поискване от който и да било член на групата или заместник; секретариатът ще гарантира, че последната версия на правилника е обществено достъпна на уебсайта на групата.

Край на Правилника за дейността на група „Renew Europe“

1. В случай на несъответствие между текстовете на различните езици предимство се дава на текста на английски език. [↑](#footnote-ref-1)